NARIADENIE KOMISIE (ES) č. 1461/2004
zo 17. augusta 2004,
ktorým sa udeľuje výnimka z nariadenia (ES) č. 1520/2000 pokiaľ ide o určité čiastky stanovené v jeho článku 14
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 3448/93 zo 6. decembra 1993 ustanovujúce obchodné opatrenia uplatňované na niektoré tovary vznikajúce spracovaním poľnohospodárskych výrobkov (1), a najmä na prvý pododsek článku 8 ods. 3,
keďže:
(1)
Oznámenia prijaté od členských štátov ukazujú, že platby z rezervného fondu uvedené v prvom pododseku článku 14 ods. 1 nariadenia Komisie (ES) č. 1520/2000 z 13. júla 2000, ktoré stanovuje spoločné podrobné pravidlá pre uplatňovanie systému prideľovania vývozných náhrad na určité poľnohospodárske výrobky vyvážané vo forme tovaru, na ktoré sa nevzťahuje príloha I zmluvy a kritériá pre stanovenie čiastky týchto náhrad (2), sa v období od začiatku rozpočtového roka až do 1. mája 2004 realizujú pri vyššej sadzbe ako v predchádzajúcom rozpočtovom roku.
(2)
Aby sa zabránilo tomu, že takáto zvýšená miera využívania rezervného fondu vyústi do narušenia obchodovania, ktoré môže ovplyvniť prevádzkovateľov, ktorí z rezervného fondu profitujú, odlišne od článku 14 ods. 1 a 3 nariadenia (ES) č. 1520/2000 je pre aktuálny rozpočtový rok vhodné zvýšiť výšku sadzby stanovenej v týchto ustanoveniach.
(3)
Opatrenia stanovené v tomto nariadení sú v súlade so stanoviskom Riadiaceho výboru pre horizontálne otázky týkajúce sa obchodu so spracovanými poľnohospodárskymi produktmi, ktoré nie sú uvedené v prílohe I zmluvy,
PRIJALA TOTO NARIADENIE:
Článok 1
Odlišne od článku 14 ods. 1 a 3 nariadenia (ES) č. 1520/2000 pre rozpočtový rok končiaci 15. októbra 2004:
1.
Strop celkového rezervného fondu uvedený v prvom pododseku odseku 1 sa zvýši na 45 miliónov EUR;
2.
Suma uvedená v druhom pododseku odseku 3 sa zvýši na 35 miliónov EUR.
Článok 2
Toto nariadenie nadobudne účinnosť tretím dňom odo dňa jeho uverejnenia v Úradnom vestníku Európskej únie.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 17. augusta 2004